Anders Fogh Rasmussen (V), 2003-11-26:
Jeg udtalte mig ikke om, hvorvidt 6.150 kr. om måneden, når boligudgiften er betalt, er meget eller lidt.
Det er sikkert meget individuelt fra person til person.
Det udtalte jeg mig
overhovedet ikke om.
Men den her diskussion viser jo, hvordan tal flyver rundt, uden at nogen rigtig gør sig klart, hvad der egentlig ligger i tallene.
Og derfor kan jeg sige, at på baggrund af den efter min mening på mange punkter fuldstændig vanvittige debat, der har været om disse såkaldte fattigdomsgrænser, så har jeg bedt Finansministeriet om sammen med andre berørte ministerier, Beskæftigelsesministeriet, Socialministeriet, Integrationsministeriet, simpelt hen at udarbejde en rapport, samle tallene, få et fast grundlag for den her debat, i stedet for vi skal debattere på den måde, som hr. Villy Søvndal lægger op til, som er totalt misbrug af tallene og misforståelse af tallene.
Jeg er glad for, at hr. Villy Søvndal bekræftede, at der er afsat betydelige ekstra midler til de socialt udsatte.
Jeg er fuldstændig uenig med hr. Villy Søvndal i, at det ikke skulle være noget, der hjælper den enkelte.
Det er det i allerhøjeste grad.
Det er de unge under 25 år.
Det er korrekt.
Men det er jo ikke denne regering, der har indført den ordning.
Den er indført af den tidligere regering tilbage i 1996 med vores støtte, fordi vi syntes, det var en god ordning.
Men det har været en kanonsucces, for denne ændring af reglerne har ganske enkelt betydet, at de unge i betydeligt omfang er kommet i beskæftigelse.
Målgruppen var unge ledige under 25 år, som var uden erhvervskompetencegivende uddannelse, og som var ledige mere end 6 måneder.
Og de, der ikke er kommet i arbejde, er kommet i uddannelse i ganske betydeligt omfang, altså det, vi gerne ville.
Se, det er aktiv socialpolitik.
Det er det, vi står for, at mennesker skal i arbejde og have uddannelse i stedet for at være henvist til passiv overførsel.
Det, jeg er ude på, er bare, at debatten kan komme til at foregå på et grundlag, hvor vi har nogenlunde styr på tallene.
For det er jo helt tydeligt, at det har hr. Villy Søvndal ikke.
Lad mig igen slå fast, at Rådet for Socialt Udsatte jo ikke siger, at der er 30.000 her i landet, som sulter, men at de, som hr. Villy Søvndal citerede, efter rådets opfattelse ikke kan leve et normalt liv.
Jeg vil ikke på det grundlag gå ind i diskussion af, om et rådighedsbeløb på godt 6.000 kr., 6.150 kr., om måneden for en enlig, er betingelsen for en ordentlig tilværelse.
Jeg vil blot oplyse om, at ifølge de opgørelser, vi her står med, vil en typisk enlig kontanthjælpsmodtager uden børn have mindre til rådighed end det beløb, vi her taler om. Hvis det beløb virkelig skulle være en fattigdomsgrænse, som hr. Villy Søvndal påstår, så skal vi til at hæve ganske mange af overførslerne i det danske samfund, og så vil vi simpelt hen komme i en situation, hvor det ganske enkelt ikke længere kan betale sig at arbejde.
Jeg går da ud fra, at hr. Villy Søvndal vil give mig ret i, at det altid skal kunne betale sig at arbejde.
Lad mig så igen slå fast: Under denne regering er der, akkurat som vi sagde før valget, afsat ganske betydeligt med ekstra penge til de særligt socialt udsatte grupper, som har problemer med misbrug, som er hjemløse eller er sindslidende eller har andre særlige problemer.
Det er en kendsgerning, og det kan hr. Villy Søvndal ikke løbe fra.